Written by Mariette Steyn on October 6, 2010 . Posted in Byeenkomste
Wat by die byeenkoms gebeur
Hierdie byeenkoms is nie 'n geleentheid op sigself nie. Dit vorm deel van die vrouebediening se breë jaarprogram. Die program onderskryf die gemeente en/of die vrouebediening se visie en moet na spesifieke doelwitte in dié verband streef.
Reël van die byeenkoms
Die bestuurskomitee bepaal hoe die byeenkoms gereël word. Bestuurskomiteelede deel verantwoordelikhede of indien diensgroepe bestaan word hulle ook betrek.
Wanneer moet die byeenkoms plaasvind?
Een keer per kwartaal of soos bepaal. Wissel vergadertye: In die dag as dit winter is. Saans as dit warm is (almal: oud, plaasvroue, ens. kry dan 'n kans om die geleentheid by te woon.) Tog is dit ook sinvol as die byeenkomste altyd op dieselfde tyd plaasvind. Die vroue onthou dan om die spesifieke datum en tyd oop te hou. Sondae na kerk. Met die aanddiens. Saterdag.
Vorm van die byeenkoms
Wissel die vorm en kombineer verskillendes:
Lesings, Groepbesprekings, Gonsgroepe, Paneelbesprekings, Rollespel,Uitstallings bv. van boeke, Films, Video's, Voorlesings, Opvoerings, Demonstrasies, Uitstappies.
Hoe gemaak om byeenkomste vars te hou?
Elke byeenkoms moet 'n element van verrassing bevat.
Varieer die volgende:
Die vorm van die byeenkomste
Die plek (bv. die ouetehuis, konsistorie, kerk of saal, die verhoog of buite!) Dit is belangrik om te onthou dat die grootte van die groep, die grootte van die lokaal bepaal. Vyftig vroue is verlore in 'n groot kerkgebou. Dieselfde aantal vroue sal 'n warm geborge atmosfeer in die kleiner konsistorie ervaar.
Die rangskikking van die stoele (halfmaan, kringe, rye, na die kant van die saal.)
Die vorm van die tafels (langwerpig, klein, rond of glad nie.)
Die naam (dalk 'n lentetee of 'n gebedsontbyt of 'n getuienisaand.)
Die groepering van die lidmate (diensgroepe of wyke saam, of almal wat in dieselfde maand verjaar.)
Beplanning van 'n byeenkoms
Besluit WIE doen WAT, WAAR, WANNEER en WAARMEE
KONTROLEER die reëlings. Die voorsitter moet die vordering van die reëlings kontroleer. Dis nie polisieman speel nie, maar net belangstelling in elkeen wat 'n opdrag gekry het. 'n Oproep om seker te maak dat elkeen reggekom het, is dikwels al wat nodig is.
Evalueer die byeenkoms
Bekendstelling van die byeenkoms
Wees kreatief. Die volgende moontlikhede kan oorweeg word of kan gekombineer word:
Kanselafkondiging (deur die predikant of met toestemming deur die voorsitter van die vrouelidmate of die diensgroepvoorsitter)
Skriftelik op die gemeente se afkondigingsblaadjie (maak dit interessant deur bv. 'n spesiale raampie of prentjie rondom die afkondiging aan te bring.)
Interessante uitnodiging by die deure
Persoonlike uitnodigings in die wyke deur die wyksleidster of die diensgroepverteenwoordiger,
Hantering van die spreker
Kontak betyds die spreker telefonies om te verneem of hy beskikbaar is.
Verduidelik aan hom die doel en spesifieke doelwitte van die byeenkoms.
Gee aan hom 'n spesifieke onderwerp. (Die woorde "Kom praat oor enige onderwerp", is 'n duidelike bewys dat die byeenkoms nie beplan word nie, maar sommer gaan gebeur!).
Gee aan die spreker 'n spesifieke aanduiding van hoeveel tyd hy beskikbaar het.
Verduidelik aan hom hoe hy by die program inpas. Ds bv. belangrik om te weet of hy die enigste spreker sal wees of dalk een van drie.
Skets aan hom die teikengehoor.
Vra wat sy optrede kos.
Volg die telefoniese gesprek op met 'n BRIEF waarin alle inligting vervat is:
doel van byeenkoms asook die spesifieke doelwitte wat nagestreef
word,onderwerp, datum, tyd, plek plus aanwysings hoe om daarheen te ry,
kleredrag, teikengehoor asook verwagte grootte van die gehoor, 'n volledige
program van die byeenkoms,tydsduur van sy toespraak.
Skakel 'n week of twee voor die tyd om te bevestig dat alles in orde is. Verneem watter hulpmiddels benodig word.
Ontmoet die spreker op die vasgestelde tyd of plek. Stel 'n gasvrou aan om na hom om te sien. Sy moet bv. sorg dat hy versings ontvang en weet waar die toiletgeriewe is. Moet hom nie sommer aan homself oorlaat nie.
Stel die spreker aan die gehoor bekend:
Hou dit kort. Dit is nie nodig om 'n hele CV voor te hou nie. Noem kwalifikasies en ervarings wat die persoon geskik maak om die spesifieke onderwerp te hanteer. Wees opreg – vermy oordrewe komplimente. Spreek die persoon korrek aan, bv. meneer, professor, doktor, ens. Skep 'n vriendelike en gesellige atmosfeer – laat die spreker tuis voel. Skep 'n verwagting by die gehoor sodat hulle graag na die spreker wil luister.
Bedank die spreker
Moenie die hele toespraak herhaal nie. Moenie kommentaar op die toespraak lewer nie, al het jy nie met alles saamgestem nie. Hou dit kort. Lig enkele sake wat jou besonderlik geraak het, uit. Laat die spreker voel hy/sy het iets besonders vir die groep gedoen. Bedank die persoon vir sy/haar moeite en wens hom /haar 'n voorspoedige reis toe. Oorhandig 'n geskenk of ooreengekome fooie. Sluit daarby reiskoste in. 'n Mens vra nie of 'n spreker reiskoste wil hê nie. Jy betaal dit net. (Die kerk het vasgestelde tariewe wat van tyd tot tyd aangepas word.)
(Erkenning aan die Vrystaatse Sinode se Vrouebediening vir die bostaande inligting)
VOORBEELDE VAN ALGEMENE BYEENKOMSTE
Algemene Byeenkoms –
"en elkeen wat daarna gevoel het, het vrywillig 'n offergawe vir die Here gebring vir die werk aan die tent van ontmoeting, vir al die ander dienste…. Elke vrou wat netjies kon weef, het gebring wat sy geweef het: blou, pers en bloedrooi wolstof en linne. Elke begaafde vrou wat graag wou, het die bokhaar gespin… ook speserye en olie vir die lampe, vir die salfolie en vir die geurige wierook." Eks 35: 21,25,26,28
Saal: Teksverse met blomme uitgebeeld: Blokke of oopstel Kerse/Musiek
Verversings: Blok A en B
"offergawes" bring uitstal: handwerk/ aan die Here gewy
3 Punte beweeg – of roteer of elke groep by 'n tafel
a) Liedere – gebed
b) Gedigte/Aanhalings – gebed
c) Teksverse – gebed
Dan weer almal saam – kerse/musiek 'n paar getuienisse en dan kniel almal en ons sluit af met gebed
Algemene Byeenkoms- DIE GEUR VAN 'N VROU
Die verskeidenheid geure verwelkom mens sommer al in die voorportaal. Al die reukwaters, olies, rome, kruie en speserye, geur kerse, en vars gebakte brood, skons, ens.
Daar is sterk geure, fyn geure, sagte geure, romantiese geure. Geure wat mens laat onthou!! Dan het elkeen van ons nog ons eie mens geur – aroma!!
Baie beslis is elke vrou hier vanaand, deel van 'n verskeidenheid – elkeen verskillend, maar ook elkeen uniek en spesiaal. Baie welkom dus aan elkeen van julle, mag julle elkeen na behoefte vanaand iets saamneem, maar mag jy ook in jou saamwees met ander hier vanaand, iets van jou spesiale geur nalaat, agterlaat by ander.
Op tafels is 5 houertjies met 5 verskillende geure – kruie, speserye in. Ek gaan vir julle 'n paar minute gee om dit te ruik, voel en selfs te proe as julle wil. Raai dan wat daar in is. Skryf dit neer op papier op tafel. Gesels saam en gee 'n raat vir elkeen – wat ons daarmee kan doen. Dit kan eg en waar wees of baie oorspronklik en kreatief!!
Gee terugvoer van tafels – een of twee van 'n groep. Gee self rate soos nagevors voor die tyd.
Onthou geure: Sekere reuke maak herinnering wakker, nie waar nie? Gesels gou met mekaar – deel watter reuke laat watter herinnering na vore kom. Goed of sleg. Ek dink bv aan die reuk van 'n vars geplukte tamatie, laat my dink aan my oom op Petrusburg – as die tamaties natgelei word, die vars grond reuk en tamatie vars gepluk – maar ek onthou ook die kwaai oom – jy mag nie raas as dit middae slaap tyd is nie en ook nie spat as jy toegelaat word om in die dammetjjie te swem nie!!
Terugvoer: Vra weer sekere tafels se terugvoer.
Hoe wil jy onthou word/ watter geur? Vra sommer direkte terugvoer. Watter geur sal jy wil hê moet eie aan jou wees. Huis geur – kos, Tuin geur – natuur, See-geur – Kosmetiese geur? Hoekom?
Wat vra God van ons? Vir God is geur liefde. Hy vra dat ons hemels gegeurde mense sal wees. Ons kan dit n et regkry as ons Hom toelaat om deel van ons hele wese te wees. Hy moet ons daagliks vernuwe. Want net God kan gewone feilbare mense opregte liefdesmense maak. Net Hy kan sy wonderlike liefde in ons harte plant sodat ons die wonder daarvan kan versprei.
Hemelse liefde kan nooit weggesteek word nie, juis omdat die heerlike geur daarvan so moeiteloos versprei.
6. Afluiting– Jasmyn liefde. Steek Geur kers aan en bid dat ons so geurig vir God sal brand – met roekelose oorgawe oor grense heen.
Algemene Byeenkoms – As die skoen jou pas….
Almal bring 'n paar of twee skoene om uit te stal. Oues/ nuwes/ hoë hakke/ plathakke.
Reël met 'n skoenwinkel om skoene uit te stal?!
Kry een van daardie meters waarmee mens meet watter nommer skoen jou pas.
Gespreksvraag: Hoe lyk en voel die regte skoeisel – kom ons gee raad sodat ons die regte skoen kan kry wat pas. Gesels in groepe.
Ons teks sê dat ons die bereidheid om die evangelie te verkondig as skoene aan ons voete moet trek. Dit moet ook die regte skoen wees! Ons gaan na 'n paar moontlikhede kyk en hoekom dit nie sal werk nie!
High polfaais: Iemand kom oor verhoog gestap met BAIE Hoë Hakskoene. Hierdie skoene is net vir mooi lyk en vir spesiale geleenthede.
i) Om die evangelie uit te dra, ter wille van mooi en goed lyk, sal beslis nie 'n impak maak nie. Dis dan net 'n geleentheids getuienis wat nie eg is nie. Dit sal ongemaklik wees, want mense sal agterkom dat jy nie deurgaans in alle situasies getuig nie. (Noem nog voorbeelde)
Slotsom: Christenwees in die nuwe SA het niks te doen met net mooi lyk vir kerk of geleenthede nie.
Lady-Di halwe hakke: Iemand vertoon sulke skoene. Dit mag dalk gemaklik wees, maar is nie heeltemal geskik vir 'n ruwe terrein nie. Die skoene kan ook maklik gly op klippe.
i) Om die evangelie uit te dra, vra paraat wees. Nie net wanneer dit maklik is nie, maar juis veral wanneer die terrein bietjie rof is. Moet geleenthede kan raaksien en daarby kan aanpas. (voorbeelde)
Slotsom: Dis juis in moeilike situasies waar jy alleen staan dat jy moet kan getuig – met gemak, as deel van jou lewenswyse.
Sonder styl: Iemand kom ingeslof met pantoffels. Nog iemand met tekkies – en netjies aangetrek. Hierdie skoene/pantoffels is heerlik, maar net geskik vir die huis.
i) Dikwels is dit makliker om by jou huis vir jou kinders of man te vertel – miskien 'n gedeelte uit die woord te deel. Wanneer ons dan in situasies buite die huis kom, slof ons maar saam met die stroom. Wil tog nie uit wees nie! (Voorbeelde)
Slotsom: Christenskap in 2008 vra tye buite jou huis – bereidheid om die evangelie te verkondig is 'n buite ding!
Wat kies ek dan?
'n skoen met 'n hak wat gemaklik pas. 'n Hak wat die punch kan vat. Gebreide leer is 'n goeie keuse, want dit skeur nie as dinge woes raak nie. Bly lank mooi, standhoudend, duursaam. Oral en altyd bruikbaar. (Iemand vertoon sulke skoene). Met hierdie skoene kan jy oral tuis wees.
Onthou: Ek kan die skoene – die regte skoene kies – maar dit in die kas bêre vir een of ander tyd!!! Ek kan die regte skoene aantrek, maar nie 'n tree versit nie.
Die belangrike is die bereidheid, gewilligheid. En raai wat? As jy bereid is, nooi God jou om in Sy stoor die beste skoene wat vir jou pas te kom haal. Daar is allerhande kleure en soorte net reg vir jou vir elke geleentheid.
Gebedsgeleentheid – stil gebed. Sê vir die Here of jy gewillig is!
Wees dan stylvol gereed! Kuier dikwels by God en voel goed oor jouself en geniet die reis – met skoene wat nommerpas, gemaklik en mooi aan jou voete sit.
Wyke word nie in al die gemeentes op dieselfde manier georganiseer nie. Sommige gemeentes wys 'n vrou uit die wyk aan as leier, in ander gemeentes doen die kerkraadsvrou die skakelwerk en gee die inligting deur. Indien die wyksleier nie 'n kerkraadslid of -vrou is nie, moet daar 'n goeie verstandhouding tussen haar en die kerkraads-egpare wees.
Die wyksleier is deel van 'n familie wat ons Here saamgestel het, en elkeen het mekaar nodig. Sy is deur mense gekies om leidster te wees, maar dit is die Heilige Gees wat haar bekwaam maak en 'n deernis vir haar wyksmense gee. Sy kan haar werk goed doen as sy 'n intieme verhouding het met Jesus Christus.
Riglyne vir leiers
Die leier kan die volgende nastreef:
Sy streef na 'n innige en opregte verhouding met haar Skepper.
Sy ken elke wykslid en doen gereeld vir elkeen voorbidding.
Sy is lojaal teenoor haar wyk en gemeente.
Sy lewer nie negatiewe kritiek op die beleid, projekte of algemene werksaamhede van haar gemeente en of sinodale streek nie.
Sy woon byeenkomste by, sodat sy op hoogte kan wees van besluite en ander sake. Sy spreek haar mening uit oor sake onder bespreking tydens byeenkomste en nooit op straat nie.
Sy is nooit dominerend nie, sy begelei haar wykslede na meerdere betrokkenheid.
Sy hou haar en die wyk op hoogte van alle kerklike aangeleenthede deur gesprekke, en geestelike lektuur.
Sy bly 'n entoesiastiese medewerker van God in haar wyk.
Probeer om die onaktiewe lid nie te vergeet nie. Skakel periodiek en verneem hoe dit gaan. Dra aan haar die groete van die ander wykslede oor. Hou ook vir haar lewend in die gedagtes van die wykslede.
Sy kan alleen vroue in die wyk ken deur haarself bekend te stel en deur elke vrou tuis te besoek. Hou die besoeke kort en aangenaam, vermy onderwerpe wat spanning kan skep. Moedig vroue aan om êrens hul deel by te dra, al sou dit net wees om voorbidding te doen. Op die wyse word die werkslas verdeel en werk die gemeente as 'n span saam om 'n doel te bereik.
Die wyksbyeenkoms het 'n definitiewe doel om die gemeente geestelik op te bou en talente saam te snoer tot eer van God en in diens van die naaste.
By die wyksbyeenkoms leer vroue mekaar ken en verstaan. Hulle gesels saam, bid saam, luister saam en drink saam tee.
Hoewel informeel van aard en gesellig, is die wyksbyeenkoms nooit 'n blote sosiale byeenkoms nie.
Die wyksbyeenkoms bied 'n lieflike geleentheid tot liefdesdiens, waarin elke wyklid 'n daadwerklike aandeel het.
Begin van die byeenkomste
Die wyksleidster lê besoek af by vroue in die wyk en stel haarself bekend.
Sy gesels met die vroue oor hoe 'n wyk behoort te funksioneer en waarom.
Sy beklemtoon die gedagte van hulp aan mekaar en diens aan God, en toon aan wat dit vir 'n mens persoonlik kan beteken, ook wat jy vir ander kan beteken.
Sy toon ook aan hoe alles kan gebeur sonder dat dit te veel van 'n mens se tyd in beslag neem.
Opvolgbesoeke sal nodig wees.
Reël 'n byeenkoms en nooi die wyk se vroue met die uitdruklike doel om mekaar te leer ken.
Moenie teleurgesteld wees as net 'n paar vroue opdaag nie. Verduidelik hoe 'n groep funksioneer en dat die grootte nie van belang is nie.
Dit vind op 'n vasgestelde tyd plaas.
Dit word gehou aan huis van gewillige vrou.
Om nuwe intrekkers in te skakel, kan die wyksleidster vra of die vrou nie haar huis beskikbaar wil stel vir 'n byeenkoms nie.
Wie woon die byeenkomste by?
Al die vrouelidmate in die wyk.
Haar kerklidmaatskap maak elke vrouelidmaat betrokke by die vrouebediening van die gemeente.
Riglyne vir die byeenkoms
Die doelwit van elke byeenkoms is geestelike verryking en dit moet altyd die fokuspunt van die byeenkoms wees.
Deeglike voorbereiding voor die byeenkoms is belangrik
Gebed is baie belangrik by alle byeenkomste.
Stel 'n paar doelwitte op: Bv.
Om vir mekaar by name te bid.
Gereeld elke maand bymekaar te kom vir bybelstudie en werksrëelings.
In mekaar se vreugdes te deel.
Etes te voorsien waar daar nood of lyding is.
Nuwe intrekkers te besoek en hulle te laat tuis voel
Bejaardes te besoek
Bedag te wees op finansiële en geestelike nood en te help
Evaluering van die byeenkoms
Dit is 'n gesonde beleid om van tyd tot tyd die werksaamhede van die wyk te evalueer. Sodoende kan vasgestel word of die wyksbyeenkoms nog aan sy doel beantwoord en of daar in al die behoeftes van die vroue in die wyk voorsien word.
Gee aan elke vrou in die wyk 'n vraelys om, sonder vermelding van naam, skriftelik in te vul.
4. Is die skakelpersoon tussen die gemeentelike vrouebediening en die sinodale kantoor vir vrouelidmate. Sy moet inligting wat sy ontvang aan die komitee en vrouelidmate kommunikeer soos van toepassing.
5. Tree altyd op in noue samewerking met en na raadpleging van haar komitee.
6. Belê in samewerking met die sekretaresse vergaderings, stel sakelyste op en sien toe dat dokumentasie bewaar word en korrespondensie hanteer word.
7. Neem leiding by vergaderings. In haar afwesigheid tree die ondervoorsitter of aangewese bestuurslid op as voorsitter.
8. Gee in vergaderings aan alle lede 'n billike geleentheid om haar sienswyse oor 'n saak te stel, veral om te verhoed dat daar buite die byeenkoms menings, of griewe of voorstelle uitgespreek word wat binne die byeenkoms moes geskied.
9. Handhaaf normale vergaderingsprosedure
10. Delegeer sover moontlik haar verantwoordelikhede
11. Verteenwoordig, wanneer sy deur die ring daartoe verkies word, die vrouelidmate by die sinodale kommissie
12. Verteenwoordig die vrouebediening by gemeentelike kommissies en/of die kerkraad soos die kerkraad dit plaaslik reel.
13. Doen jaarliks verslag van die vrouebediening se werksaamhede by die kerkraad en by die Sinodale kantoor.
1. Neem leiding in die afwesigheid van die voorsitter of wanneer sy deur die voorsitter versoek word om die voorsitterstoel in te neem.
2. Ondersteun die voorsitter en voer alle opdrgte uit waartoe sy deur die voorsitter of komitee versoek word.
3. Sorg vir goeie onderlinge verhoudings en motiveer die vrouelidmate deur haar eie entoesiasme en lojaliteit
1. Is 'n volwaardige lid van die bestuur
2. Voer haar opdragte in noue skakeling met die voorsitter uit.
3. Sien in samewerking met die voorsitter toe dat vergaderings ordelik afgehandel word, omsendbriewe hanteer word en korrespondensie opgevolg en afgehandel word.
4. Gee uitvoering aan die opdragte en besluite van die bestuur.
5. Is verantwoordelik vir die kennisgewing, sakelys, reëlings en notules van die bestuur asook ander take soos deur die bestuur besluit.
6. Sorg dat 'n presensielys by byeenkomste sirkuleer.
7. Moet toesien dat notules afgeneem en veilig bewaar word
1. Die boekhouding van die Vrouelidmate word deur die kassier van die gemeente gedoen.
2. Indien die Vrouelidmate ook 'n eie interne boekhouding van hulle fondse verlang, ontvang die tesourier van die vrouelidmate alle gelde en betaal dit aan die kassier oor.
3. Sy reik 'n kwitansie uit vir elke bedrag wat sy ontvang.
4. Sy doen alle aanvrae vir uitbetalings deur die gemeente se kassier.
5. Sy is verantwoordelik vir die opstel van die vrouelidmate se jaarlikse begroting.
6. Saam met die skriba/kassier stel sy aan die einde van die jaar 'n finansiële verslag op. Hierdie verslag word as deel van die vrouelidmate se jaarverslag aan die kerkraad voorgelê. Die boekhouding van die vrouelidmate word deur die kassier van die gemeente gedoen.